《投金濑有感》
宋代·李纲

楚王听谗诛五卿，招呼二子同就烹。子胥弯弓见使者，义不戴天非惜生。

操瓢乞食困江表，曷尝一日忘郢城。溧水之阳遇真识，壶浆箪食欣相迎。

当时追捕尚尔急，杀身灭口意岂轻。霸吴何止服句践，破楚遂以鞭荆平。

倒行逆施道虽远，复仇摅愤圣所称。却来访旧欲报德，叹息玉质随流萍。

投金浅濑亦何有，聊以寓意通精诚。哀穷进食类漂母，解剑挂墓同延陵。

古人已矣不可见，空有史笔垂声名。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。